Kegyelem nektek és békesség Istentől a mi Atyánktól és az Úr Jézus Krisztustól! Ámen

1 Jn 3, 18-24  
*Gyermekeim, ne szóval szeressünk, ne is nyelvvel, hanem cselekedettel és igazsággal. 19Ebből tudható, hogy az igazságból valók vagyunk. És akkor az Ő színe előtt azzal biztatjuk a szívünket, 20hogy bár a szívünk elítél, Isten mégis nagyobb a mi szívünknél, és mindent tud. 21Szeretteim, ha pedig a szívünk nem ítél el, bizalommal szólhatunk Isten előtt; 22és amit csak kérünk, megkapjuk tőle, mert megtartjuk parancsolatait, és azt tesszük, ami kedves őelőtte. 23Az ő parancsolata pedig az, hogy higgyünk az ő Fia, Jézus Krisztus nevében, és szeressük egymást, ahogyan erre parancsolatot adott nekünk. 24Aki pedig megtartja az ő parancsolatait, az őbenne marad, és ő is abban; és hogy ő bennünk marad, azt a Lélektől tudjuk meg, akit nekünk adott.*

Szeretet ajándékával elhívott Gyülekezet!

Gyermek koromban mindig szerettem nézni az eget, ahogyan az esőfelhők kezdtek felszakadozni. Lenyűgözött, és még mindig van, hogy megrendít, ahogyan ilyenkor a napfény áttör a felhők között és, mint egyre több reflektor fénysugara, egyre nagyobb lyukat ütnek az őket eltakaró sötétségen.  
Valami ilyesmiként látom magam előtt, ahogy az Isten szeretete lyukakat üt az emberi önzés, ostobaság és hitetlenség sötétjén át és lassan kimunkálja az őszinte megtérést a szívünkben. Aztán, mikor végre teljesen süt a nap, végre közvetlen megtapasztalhatóvá válik a melege, az áldása, akkor jön az öröm és hirtelen nem is értjük, hogy eddig hogyan élhettünk nélküle.   
De ez az örömünnep, a hálaadásunk hamar el is tud halkulni és következik a zsörtölődés és a régi felhők utáni vágyakozás. Az érzés, hogy azért csak jó volt az az elfedő sötétség, most túl világos minden. Könnyebb, ha a szürkezónákban is mozoghatunk néha. És visszahívogatjuk azokat a felhőket, mert azoknak a takarásában nem látszódnak olyan tisztán a körvonalak, a határok.

Téged mire hívott el Krisztus? Érted, hogy mit ajándékozott neked, túl a mindennapi kenyér valóságán? Számodra tiszta ez a kép? És, ha nem egészen, akkor vajon tényleg van benned vágyakozás a tiszta égbolt után, te valóban meg akarod élni a te mennyei Atyád kegyelmének a gazdagságát? Akarsz te igazán hálát adni?

János apostol mai igeszakaszunkat, így kezdi: „*Gyermekeim, ne szóval szeressünk, ne is nyelvvel, hanem cselekedettel és igazsággal.”*. Ha az eredeti szöveget olvassuk, akkor inkább így fordítanánk: Fiacskáim, *ne szóval szeressünk, ne is nyelvvel, hanem cselekedettel és igazsággal.* Az apostol a tanítványaihoz szól. Azokhoz, akikért valóban aggódik, akiket valóban lelki szülőként szeret. Nem lenézés van ebben a „Fiacskám” szóban, még, ha ma inkább így, vagy esetleg dorgálásként hangzik is el legtöbbször, hanem bölcs aggodalom, mert ő tudja, hogy valami igazán fontosat akar a lelkükre kötözni.   
A legenda szerint az idős apostolt a fogsága idején sokan keresték meg tanácsért. Egy idő után pedig mindenkinek csak ezt mondta tanácsként: *Fiacskáim, szeressétek egymást*. Egy idő után el is terjedt róla a pletyka, hogy már szenilis, már nem lehet igazán mély beszélgetésre, komoly tanácsra számítani tőle. Egy házasulandó keresztény pár mégis felkereste és megkérdezték, hogy miért csak ezt mondja, miért nem mond nekik egyebet is? János nyugodtan és minden zavarodottság nélkül válaszolt nekik is: „Mert ennyi elég.”.  
Ha igaz, ha nem a legenda, a tartalmi mondanivaló hiteles és erős: *Ennyi elég*. – Te érted Jánost? Te megéled ezt a békességet: Ennyi elég?   
Szeretünk világi dolgokba kapaszkodni, mert azok kézzel foghatóbbak, azok sokszor látványosabbak, de leginkább azért, mert azok könnyebben kivitelezhetőek és betarthatóak. Ragaszkodunk épületekhez és tárgyakhoz, mintha azoknak bármilyen nélkülözhetetlen szerepe lenne az Isten kegyelmének kiáradásában. De ragaszkodunk ugyanígy emberekhez, mintha ők lennének a személyes megváltóink, és természetesen leginkább önmagunkhoz, mintha tévedhetetlenek lennénk, akik maguk kapálják és ültetik az új Édenkertet. Bizony ennyire belegabalyodtunk már a világba, ennyire megszerettük már a felhőinket.   
„*Gyermekeim, ne szóval szeressünk, ne is nyelvvel, hanem cselekedettel és igazsággal.”*Ennyi elég. Sőt, ha jobban belegondolunk elég sok is. Mert ez a szeretet, ez nem az a lila ködös, érzelmi mámoros, elvakult, de csak ideig óráig tartó kis lángocska. Ez az a tűz, amely az égő csipkebokornál ég. Ami nem lobban el, egyik pillanatról a másikra. Ami nem emészti el azt, aki táplálja. Ez az a tűz, aminek célja, rendeltetése van, ami felhevít, elindít és mozgásban tart.  
Ez a szeretet az Isten szeretete, amit belénk oltott Krisztus által, hogy gyógyuljunk és jó gyümölcsöket teremhessünk. És ennyi valóban elég is lenne… de mintha mégse szakadozna a hitünk fája a mérhetetlen mennyiségű gyümölcstől!  
 János így írja le ezt az állapotot: „*22és amit csak kérünk, megkapjuk tőle, mert megtartjuk parancsolatait, és azt tesszük, ami kedves őelőtte.”*. Itt a „mert” szó némiképp félreértett. Úgy csenghet a fülünkben, mintha viszonzásképpen kapnánk meg mindent, mert tetszik Istennek, amit lát.

Mint, ahogy szeretjük ezzel áltatni is magunkat, hogy Isten a terményekkel, a föld és fák gyümölcseivel azért lát el bennünket, mert mi ezt megszolgálatuk neki. Próbáljuk elhinni, hogy jár nekünk a viszonzás az Úrtól, mint valami bérezés. De vegyük észre, hogy ilyenkor fordítva ülünk a lovon! Ebben az esetben is úgy van, mint itt az igénél, hogy ez az említett „mert”, ez itt is az okot határozza meg. Azaz, valójában azért lesz minden meg, amit kérünk, mert ha az Ő szeretete szerint élünk, akkor annak a szeretetnek, annak a szolgálatnak öröm, békesség és igazság lesz a látható következménye, és nem meglepő mód éppen ezek azok, amiket igazán, tiszta szívvel vágynánk és kérnénk.   
Hasonló ez a földműveléshez is. Ha én az Úr által elhívott felelősen, hűségesen élő, tervező munkatársaként dolgozok, akkor nem zsörtölődve és még többet követelve tartom a markom a nap végén, hanem Vele együtt tudom csodálni az Általa teremtett világ szépségét és meg tudom látni a jó gyümölcsök termésének a csodáját.  
Az odaszánásunk azonban gyakran meginog, az Istenbe vetett bizalmunk, és így a szeretetünk se lesz igazi, teljes.  
Töredékes lesz, emberi lesz, világi bóvli lesz belőle. Valami olyan lesz, ami nem tart meg, hanem arra visz, hogy mi is inkább letegyük a kapát, ásót, gereblyét, metszőollót és inkább mi is beálljunk a szitkozódók és hitetlen számonkérők sorába és csak kiáltozzuk: Miért nincs ma jó termés, miért nincs ma szeretet a világban Uram?   
Mutogatunk a másik emberre, aztán mutogatunk Istenre, hogy ez bizony rajtuk múlott, nem pedig rajtunk.   
Elmondjuk mi is, hogy szárazság volt, aztán meg túl sok eső, aztán meg betegség, meg kártevők, hát így nem tehetek róla, hogy nem lett jó termés a kertemben!  
És épp így a szeretetünkkel is! Ott is elmondjuk, hogy nem kaptunk elég szeretetet, hogy túl sok volt a gond, a nehézség, hogy még bántottak is, sőt visszaéltek az én odaadásommal, hát ne csodálkozzon senki, ha nem akarok már odaadó szeretetből szolgálni – nem én tehetek róla! A végén valahogy, legyen szó a kertünk terméséről, vagy a szeretet jó gyümölcseiről, sosem mi vagyunk a hibásak, ha nincsenek, hanem az Úr. Mindig megtaláljuk a módját, hogy inkább Rá mutogassunk, hogy Ő a kerékkötője a mi nagy jó-törekvéseinknek.

Sajnos láthatóan sokszor már a keresztény ember se érti, hogy mit is jelent az Isten áldó szeretete. Hogy milyen is lenne az valójában és inkább elfogadja és vallja annak valami olcsó utánzatát, mint például a toleranciát, vagy az elfogadást és a végén mégis Őt hibáztatjuk, ha ezzel nem ugyanolyan a gyümölcstermés.   
János azt írja alapigénkban: *ne szóval szeressünk, ne is nyelvvel, hanem cselekedettel és igazsággal*. Ez pedig az Isten hűségével, kegyelmével, céljával megvizsgált szeretet. Ez az Isten akaratához való hűség, a tiszta, minden emberi túldíszítettségtől megszabadított hit. Ez az, amire már igaz, hogy „ennyi elég”.   
*23Az ő parancsolata pedig az, hogy higgyünk az ő Fia, Jézus Krisztus nevében, és szeressük egymást, ahogyan erre parancsolatot adott nekünk.*  
Teljes lényünkkel valóban belekapaszkodni a Szeretet által értünk adott Kegyelembe és őszinte szívvel így is élni a világban. Ennyi a keresztény ember feladata, így kell a jó gyümölcsökért művelnünk az életünk szántóföldjét, így kell meglássuk az Úr éltető ajándékait! Azokat, amelyeket ma itt kihelyeztünk láthatóan és azt az ajándékot is, amivel az örök életre akar megtartani bennünket!   
Ha ezt vennénk annyira komolyan, ha ezen, az Istentől kapott szeretetünk mindennapi valóságán aggódnánk annyira, mint egy repedésen a templomfalon, vagy a fű magasságán, vagy a pályázatokon, akkor valóban világosság lennénk a világban és hiszem, hogy már tömve lennének a padsoraink.   
Nem újkeletű persze ez a problémája a kereszténységnek, nem véletlen, hogy számos nem keresztény is könnyedén rámutatott erre a történelemben. Gandhi azt mondta egyszer: *„Én magam is keresztény lennék, ha a keresztények azok lennének”,* vagy Nitzschét is idézhetem, aki azt mondta*: „Egyetlenegy bajom van*

*a keresztényekkel – az, hogy nem keresztények”.*   
Ha ők is látták, hogy hogyan torzul el általunk Krisztus szeretete, ez a minden emberi értelmet meghaladó ajándék, akkor mi miért tudunk mégis vakok maradni? Miért vágyjuk azokat a felhőket az egünkre?

Ma megszólít Téged is az ige: *Gyermekeim, ne szóval szeressünk, ne is nyelvvel, hanem cselekedettel és igazsággal.* Ha ez a szeretet van benned, ha valóban megéled ezt az ajándékot és hálát tudsz adni igazi örömmel, mint ezekért a terményekért itt, akkor hidd el, hogy sokkal gazdagabb gyümölcsterméssel lesz tele az életed, mint, amit el tud képzelni az eszed és el tud hinni a szíved. Kergessétek el a felhőket, a sötétséget teljesen és hagyjátok, hogy az Úr fénye beragyogja az életeteket és fedezzétek fel ti is Jánossal, hogy *Ennyi elég*! Ámen